Иван Ханджиев
Да се разпита вещото лице

chitanka.info

Между парламента и народното събрание

Нашето време дойде! Но ще ни трябва време, за да свикнем и с него.

* * *

Искам да стана депутат. Търся пари на заем. Гарантирам с политиката, която ще провеждам.

* * *

Синята идея ми е в кръвта! Но да се разберем: Не съм кръводарител!

* * *

Законите се правят от неподготвени да пишат, за да се изпълняват от непросветени да четат.

* * *

За да изкупим част от външния дълг, се наложи да продадем вътрешния си дълг.

* * *

Заобикаляме законите, които не приемаме. Приетите, просто прескачаме.

* * *

За завоите в политиката се разбра, когато смениха посоката на движение на икономиката.

* * *

Да се разберем: говоря ви само за политиката на доходите. За самите доходи ще си поговорим, като ги получите.

* * *

И при комунизма се раждаха борци. Но сега при демокрацията всички до един са тежка категория.

* * *

Законът за МВР беше внесен в пленарна зала от двама полицаи.

* * *

В борбата за икономии депутатите включиха и паричните средства на избирателите.

* * *

До военни действия може да се стигне и с мирни средства.

* * *

За ляво от центъра почна да се говори, когато бях в дясното пространство.

* * *

За комунизма се разбра, че той не е идвал, но си отиде. За демокрацията се писа, че е победила, без да сме я прочели.

* * *

Уж времето е наше! А постоянно питаме: Колко е часът?

* * *

След изборна коалиция: Сключен брак по сметка, между познати партньори, два месеца след сватбата.

* * *

За кабинета в сянка взе упорито да се говори, когато слънцето се скри зад баира.

* * *

Търся изход за себе си. Затова ме намирате между етажите на властта.

* * *

Пред провал: Резултатът не беше в тяхна полза, затова извикаха нови преброители.

* * *

Нямам представа за състоянието на страната. Но в пресата постоянно излизат данни, че по финансови показатели политиката е пред икономиката.

* * *

Много синьо мастило изписах: За да докажа, че не съм червен.

* * *

В политиката не е важно кой си! По важното е с кой си!

* * *

Готов съм и на завой: За да стигна да целта, пред мен.

* * *

Като политическа фигура често ме виждате в анцунг, да показвам формата, в която се намирам, за да я поддържам.

* * *

Не печеля добре. Но веднъж спечелих доверие. И още се чудя: Как точно стана, че ми дадоха и заем!

* * *

Обещах да мълча. Но като ми отвориха устата реших, че няма да е честно, ако не си покажа поне езика.

* * *

Приключих с обещанията. Мисля, да дам последното, от прозореца на Народното събрание.

* * *

Облечен във власт — а ходи като манекен!

* * *

След като се лута дълго в лявото, после в дясното пространство, независимият кандидат стана зависим от центробежните сили.

* * *

В нощта след изборите: Бяха останали без гласове, но продължаваха да броят гласоподавателите.

* * *

Питам се, като член на лява партия: Какво ли ще стане с мен, ако разберат, че съм обратен?

* * *

След тайния вот се разбра само: Кой за кого, явно не е гласувал!

* * *

Реплика от представителя на етническа партия в пленарна зала: Ако не ме разбирате, когато ви говоря на майчиния си език, ще се опитам да ме разберете на майчиния на баща ми.

Кабинетът под сянка

Бях чувал за подкупа отдавна. Но за цената, едва днес. Като получих парите.

* * *

Снимките на хората с големи доходи бяха окачени високо на стената. За да могат и хората с ниски доходи да ги видят.

* * *

По твърдение на източник, поискал да остане анонимен, се потвърди само това, че за да остане анонимен — си поискал 10%.

* * *

Имат данни, че не съм техен човек. И упорито търсят познат да ги потвърди.

* * *

Призив: Зад кандидатките за членство, моля, да застанат старите членове.

* * *

Има ли разделение на властите? Има. Но тези, от които зависи разделението, са неразделни.

* * *

Болезнените въпроси не ги изненадаха. Изненадаха ги заболяванията на отговарящите.

* * *

В града открито се говори, че зад всеки независим кандидат за кмет застават по двама зависими, от чашката.

* * *

Това му е хубаво на дъното, че стъпиш ли на него, виждаш всичко наоколо, но имаш поглед само нагоре.

* * *

Данните за ръста ми са приблизителни, затова гледам да съм далече от тях.

* * *

Да разграничим желаещите за разделно хранене от тези за разделено хранене.

* * *

Въпросът бе само повдигнат. Затова си остана висящ.

* * *

В борбата за икономии на хляба се включиха и тези, дето могат да вадят и залъка от устата на хората.

* * *

Виждайки се в ролята на водеща фигура, взех стриктно да изпълнявам предписаните ми упражнения за напреднали.

* * *

Лесно се гони цел с оправдани средства. Трудно се намират нови, ако оправданите не стигнат.

* * *

Печеля добре. Но често ме питат: Как го правя така, че никой да не разбере?

* * *

Избирам си приятелите. Враговете, сами ме намират!

* * *

Не постигнах това, което исках, защото исках от другите това, което нямат.

* * *

Не ме тревожат въпросите. Но се страхувам, че ще ми зададат други, ако не отговоря на тези.

* * *

Изказах съмнение за здравината на връзката им: И се промени формата на обръщение към мен.

* * *

Това, което ми отне социализма, бе, че не можех да работя без план. Но това, което ми даде демокрацията, бе, че мога да работя без план, но няма какво!

* * *

Настана такава „борба за кокала“, че се наложи подразделение на „Гражданска защита“ да се намеси, а „Бърза помощ“ да извозва пострадалите.

* * *

Че злоупотребил с доверието, научиха от вестниците. С колко обаче, разбраха, като отвориха касата и видяха, че е празна.

* * *

Как се движа? С бяла кола — в сива икономика.

* * *

Ако не постигнеш целта, опитай се поне да оправдаеш средствата. Оправдаеш ли средствата, не ти е била необходима цел.

* * *

Докато чертаех светлото бъдеще, някой се опита да ми сложи сенките от миналото.

* * *

Не мога повече да се понасям. Затова мисля да си подам оставката. Знам до кого да я изпратя, но не знам от чие име да излезе.

Преходни и заключителни разпоредби

В началото беше словото! Към края: Наказателно дело за неговото начало.

* * *

Показанията за живота на престъпника бяха заменени с други, поради обстоятелството, че той се беше разделил, рано с него.

* * *

Съдията напомни на свидетелите, че жертвата засега е само една. И ги помоли да внимават с показанията си за престъпника.

* * *

Свидетелят по делото даде показания, че е виждал жертвата само в нетрезво състояние. Затова помоли съдията да му разреши да изпие три водки, за да бъде обективен при освидетелстването.

* * *

На 50 години станах вещо лице! Досега бях вещ. А сега имам и лице.

* * *

Снеха ми самоличността и за да се легитимирам, ме накараха да се съблека по потник и гащета.

* * *

За да узакони снетите показания, съдията нареди на фотограф да направи на свидетелите след делото обща снимка за спомен.

* * *

Свидетелят познаваше извършителя на престъплението само по външни белези. Затова, за да бъде обективен в присъдата, съдията ги накара да се запознаят.

* * *

Правото е на наша страна. Но малцина разбират това, когато започнат да си го плащат.

* * *

Сигурно има и друго решение. Но защо трябва да го търсим, когато можем направо да го купим.

* * *

По жертвата имаше белези и от времето, когато се правеше на саможертва. Затова, причините за смъртта и останаха неизяснени.

* * *

Адвокатът ми първо ме запозна със съдията, а после със закона. Имало шанс за условна присъда, но при условия, които били извън него.

* * *

По обективни причини съм субективен! Син съм на адвокат.

* * *

Разбрах, че правото не винаги е на моя страна. Затова, след като завърших право, записах полицейската школа.

Философия на недоказаното

За славата давам всичко! За пътя към нея, колкото ми поискат.

* * *

Когато търся себе си, не искам никой да ми се пречка!

* * *

На каква цена да продам съвестта си, като е изтъкана от съмнения.

* * *

Тежко понасям изневерите. Особено когато изневерявайки на себе си, откривам чуждо участие.

* * *

Усетя ли в живота си чужда намеса, не се примирявам, докато не стане моя.

* * *

Държиш ли да имаш собствено име, не използвай при запознанства фамилията си.

* * *

Каква роля в живота си да избера, като на сцената му всички са заети.

* * *

Пропуснах последните 15 години от живота си и се измени цялото съдържание на изминалите 45 години.

* * *

Държа да имам собствено тегло и това ме прави относително спокоен.

* * *

Толкова много вяра има в мен, че и жена ми взе да се съмнява.

* * *

Защо съвестта ми не е чиста? Много просто: Докато си миех главата, си затварях очите.

* * *

Разбирам какво искат да ми кажат хората, само когато четат моите произведения.

* * *

Раздвоен съм и тогава, когато трябва да се самоопределя.

* * *

Излезе ли ти име! Сложи му и бащиното!

* * *

Съзнателно не говоря, когато мисля. Но затова е виновна устата ми.

* * *

За много неща, които виждам в живота, само съм чел в книгите. Затова, ако искате да ви ги покажа, мога само да ги опиша.

Констатации

В къщи имаме едно мнение за хляба, но по различен начин стигаме до него.

* * *

Търся изход! За това чукам на всяка врата!

* * *

Когато мечтая, гледам да не съм сам, за да не ме обвинят в празни мечти.

* * *

Знам откъде съм тръгнал. Но ако не бях се върнал да проверя, за какво съм тръгнал, едва ли сега щяхте да ме питате докъде съм стигнал.

* * *

Търсейки своя път, ми се е налагало да давам път на други, които търсят своя път. Затова ме намирате на пешеходната пътека.

* * *

Не живея пълноценно. Но и това което купувам, вземам на половин цена.

* * *

Греших, като не внимавах: Уверявам ви, че сега ще внимавам, когато грешите.

* * *

Че живея само от въздух, се заблуждавам. Но когато усетя, че не ми стига, се убеждавам.

* * *

Не искам това, което нямам да го имам. А това, което имам, не искам да го нямам.

* * *

Затворя ли се в себе си, само това, което напиша на бял лист, излиза от главата ми.

* * *

Не се чувствам засегнат, когато ми сядат на стола. Но изпитвам известно неудобство, когато някой иска да седне, преди да съм станал.

* * *

От нещата, които минават през главата ми, усещам само спомените.

* * *

Знам, че съм късоглед, затова чета само моите мисли.

* * *

Не се боя от нощите, докато не усетя, че се увеличават за сметка на дните ми.

* * *

Има опасност да не закъснея тази вечер, но в старанието си не знам, докъде ще стигна.

* * *

Има само една причина да не пиша: Знам буквите, но не знам езика.

* * *

Примери, как да забогатее човек, колкото искаш. Като видях, че никой не взема от тях, започнах и аз да давам, но като аванс срещу заплащане.

* * *

За да усетя живота, като начин на хранене, започнах често да го изключвам от менюто си.

* * *

Знам, че мълчанието е злато, но не вярвах, че ще ми донесе толкова неприятности неговото осребряване.

Съмнения

Поради влошено качество на думите, нека при ползване да внимаваме с тяхното количество.

* * *

Получих първата морална оценка, но доста материал прехвърлих. Сега се чудя, какво да го правя.

* * *

Начинът, по който носех отговорността, издаваше, че не умея да я нося. А от начина, по който исках да я прехвърля на друг, се разбираше, че не умея и да я споделям.

* * *

Причината да нямам нова връзка се криеше в начина, по който късах старата.

* * *

Най-лошото става тогава, когато някой избягал от себе си, не се открие и близките му започнат да го търсят с полиция.

* * *

Колко хубаво, че надеждата умира последна. Иначе нямаше смисъл да ми я дават, докато съм жив.

* * *

Да преодолеем кризата от изгореното, като духаме.

* * *

Говоря, защото не мисля. Ако се замисля, изобщо няма да си отворя устата.

* * *

Виждаше много добре своето място в живота, но някой беше седнал на него.

* * *

Човек и в биологична нужда се познава.

* * *

Как да спечеля някой лев, като нямам джобове.

* * *

Има пътници, които цял живот пътуват, без да се качват — на превозно средство.

Частици от половинката

Не си падам по жените, но и не съм равнодушен, когато ми лягат в краката.

* * *

Тежките думи бяха отправени, към леките жени, но казани така, че да ги чуят всички.

* * *

Историята на жената е в пряка зависимост от нейната география.

* * *

Като не може да скрие възрастта си, жената винаги опитва, поне да намали годините си.

* * *

Продължителността на живота на един мъж зависи и от възрастта на жена му. Колкото е по-млада, е по-голяма вероятността да живее много, но за кратко време.

* * *

Откровение: по тънката част съм господин полицай, но попаднах на дебела жена.

* * *

Разговорът им бе на четири очи, предаван пряко по сателита.

* * *

Бизнес контактите между мъжа и жената често завършват със сблъсък на голи идеи.

* * *

Духовната им връзка продължи: С физически упражнения.

* * *

Природата ги сближи и потърсиха квартира да се опознаят.

* * *

Уточних пътя към сърцето на жените. Остана да уточня жената, за да го покоря.

* * *

Имах връзка с жена му! Исках да имам и с него. Свързах се по телефона даже, но той отказа.

* * *

За да изпълнявам по-пълноценно функциите си на мъж, се наложи да променя някои от женските си навици.

* * *

Не противореча на жена, докато се доказва в леглото, а просто й съдействам.

* * *

Знаете ли какво е да си социално слаб и да издържаш жена с наднормено тегло.

* * *

Мъжът ми е болен, но личният му лекар обслужва и мен.

* * *

Географските ширини на жената до мен се простираха извън нейната територия. Затова ме намирате притеснен на границата.

* * *

Не държа на него, но ми е близък. Затова съм го хванала за ръката.

* * *

Равновесието ми взе да се нарушава, когато от едната ми страна застана новата ми приятелка, а от другата — нейният стар приятел.

* * *

Когато между мъж и жена пламне любов, най-често пожарът засяга близко стоящите до тях.

* * *

Докато си вадех хляба с ръце, видях, че на съседката и го носеха на крака.

* * *

Пътищата им не бяха се разделили още, но бяха на кръстопът как да разделят покъщнината.

* * *

Вярно е, че като пия не приличам на човек. Това ме амбицира, за да пия до тогава, докато жена ми каже, че вече приличам на свиня.

* * *

Духовната им връзка бе толкова слаба, че едва издържа физическите натоварвания.

* * *

Правя паралел между мъжа и жената. Но след като изключа вътрешните различия и се опитам да изгладя външните форми.

* * *

Колко малко му трябва на един мъж, за да е щастлив с една жена и колко много време му е необходимо, за да разбере — дали преди, или след брака.

* * *

Отношенията ни се изгладиха. Само острите ръбове по панталоните напомняха за свършената докрай работа.

Откровения

Истината може да се окаже друга, когато чуеш за една жена, че е лека и я видиш после на живо.

* * *

Беше с едни гърди пред останалите състезатели. Но понеже бях високо сред трибуните, успях да зърна само формата им.

* * *

За да достигнеш до сърцето на една жена, опитай първо да разбереш дали няма утъпкан път до него.

* * *

От брака по сметка на дъщеря ми по банковата ми сметка са останали само няколко лева.

* * *

Обедини ги сърдечната им близост. Разедини ги сърдечната недостатъчност на единия.

* * *

Лягайки с непозната, си отварям очите. Не знам как би реагирала, ако й предложа да спим.

* * *

Записвайки адреса, на който бих потърсил новата си позната, забравих да я попитам, дали няма желание да го смени.

* * *

Взех да се моля на Господ да ме прибере, след като жена ми чу да се моля на съседката да не се прибира при мъжа си.

* * *

Тази дружба не даде нов тласък. Но даде надежда, че скоро ще има и сблъсък.

* * *

Младата дама показа за годините си изискан стил в обличането и отработени маниери в събличането.

* * *

Всеки гледа на него си. Аз — на жена си. Защото тя гледа на мен, като на себе си.

* * *

Като жена е човек, но като човек иска да е мъж.

* * *

Превъзмогнах вече собственото си тегло. Сега усещам само тежестта на жената до мен.

* * *

Нямаше цена. Затова я помолиха: Или да си я сложи, или ще я окачат на врата й.

* * *

Докато давах на другите всичко от себе си, един се опита да посегне и на жена ми.

Времето на сезона

Помолиха ме да не изпреварвам събитията, защото има вероятност да не съм зрител, а официално поканен като участник.

* * *

Спряха колелото на историята и ме помолиха да сляза.

* * *

Не бях изключение, затова бях в списъка за изключване.

* * *

От имане глава не боли, освен в случаите, когато имаш главоболие.

* * *

Как да гледам истината в очите, като се съмнявам в собственото си зрение.

* * *

При малките хора можеш да не срещнеш човещина. Но няма да видиш и голяма простащина.

* * *

Много си мислят, че имат нещо в главата си. И чак когато това излезе на бял свят, се вижда, че са били празни приказки.

Парадокси

Когато даваш от себе си, гледай да не превишиш лимита на другите.

* * *

И сам можеш да се бориш, но за резултата от борбата ти трябват свидетели.

* * *

Как да си намерим допирните точки, като постоянно имаме търкания.

* * *

Гледането не е проблем. Проблемът идва с виждането.

* * *

Азбуката е за всички. Знанието й — за малцина.

* * *

За да си сит, не е необходимо да си нахранен.

* * *

Най-големият затвор е този, на който килиите са без стени.

* * *

За да правиш впечатление, не се впечатлявай.

* * *

Раздавай думи, но се пази от съдържанието им.

* * *

Не се злоупотребявай!

* * *

Всяка жаба да си знае гьола. Даже и тази, която чака ред.

* * *

Който пее в хор може и да не пее — а да мисли зло.

* * *

Една грешка поражда друга грешка, когато човек се повтаря.

* * *

Съмва се, за да видим, какво не е свършено през ноща. И се мръква, за да се разберем кой да го свърши.

* * *

Къде бъркаме, когато грешим, и къде грешим, когато не бъркаме.

* * *

Не посягай с ръка на това, което друг е постигнал само с крака.

* * *

Голямо боричкане става, когато няма борба.

* * *

Загубата ми се сведе не толкова до парите, които нямах, колкото до съзнанието, което все още притежавах.

* * *

Освен часовника, на някои и времето е спряло. Затова го измерват ръчно.

* * *

Първите стъпки, преди да седна на стола му, бяха около кабинета на началника.

* * *

Знам, че ми липсват първите седем години. Затова, като стане въпрос за възраст, си трая.

* * *

Ако трябва само на себе си да доказваш, че си тежък, не си струва да се качваш на кантара.

* * *

Знам пътя на щастието. За него не се иска да си много облечен, а специално обут.

* * *

Изядох цялата баница на обяд, за да не мисля довечера, че утре няма с какво да закусвам.

* * *

На път съм да завърша историята на моя живот. Но се питам: Има ли смисъл, като не съм взел участие.

* * *

Историята още го помни. Влязъл бе в нея без връзки и си мисли, че тя му е задължена.

* * *

В изреченията ми има думи, които ми излизат скъпо. Затова слагам и по някоя моя, за да се купуват произведенията ми.

* * *

Няма изгледи да живна и тази година. Сезонът е мъртъв!

* * *

Съзнателно не бързам, защото съм в кома.

* * *

Защо не сядам на маса? Как да ви кажа: Не мога да стана от леглото.

* * *

Не се храня като хората. Затова ангажирам и близките да помагат.

* * *

По официални данни съм човек. По статистика — под средното равнище за страната.

* * *

Не греша, като преписвам. Греша, като цитирам автора.

* * *

Правя си самооценка, но карам друг да ми я дава за пример.

Сферичността на социалната област

От мечтите ми да намеря работа на всяка цена, не ми остава свободно време да си потърся нещо подходящо.

* * *

Картотекираха го като социално слаб с тенденция да се засили.

* * *

Нямах добро мнение за себе си до деня, в който видях да ме сочат с пръст.

* * *

Не мисля, че съм добър човек. И не карам и другите дълго да чакат, за да разберат.

* * *

Трудно си изкарвам хляба, затова го режа на филийки, преди да го изям.

* * *

Една от мъжките ми роли е тази: Да поддържам семейното огнище винаги в пламъци.

* * *

За бягането ми на място се разбра по следите, които оставям след себе си.

* * *

За щастието всеки може да говори. Но за изживяното — само тези, които са били на върха му.

* * *

Имам собствено тегло. И го усещат, когато сядам на чужда маса.

* * *

Не се боря със себе си, защото знам, какво е да изпаднеш в партер.

* * *

Едно от качествата ми е, че съм приближен на шефа. Колегите го усещат само тогава, когато го няма.

* * *

Получих по математика оценка среден. Но и до днес не съм разбрал от какви числа е формирана.

* * *

Няма причини да се срамувам от тялото си! Не работя с клиенти, а само ги обслужвам.

* * *

От боравене с много езици започвам да не усещам моя.

* * *

Викат ми Иванчо, но се обръщам само, ако ме вика Марийка.

* * *

Получих първата оценка. Но знаех, че втората ще е по-голяма, ако си трая за първата.

* * *

Приказката ми не се чува, но аз си я разбирам.

* * *

Не се срамувам, че съм от село. Но видимо се смущавам, ако някой от моето село ме пита, какво правя в града.

* * *

Странно нещо е живота. Не го усещам дори и когато се загубя в него.

* * *

Не пипам морал, ако разбера, че няма материална част.

* * *

Погледът ми се спира на всичко. Но спре ли се на огледало, не свалям очи от него.

* * *

Че сърцето ми е пълно с любов, се усеща, когато започне да прелива от злоба.

* * *

Не съм евтин на приказките, защото чуждите думи в тях ми излизат скъпо.

* * *

Относителното ми тегло е малко повече от собственото. Това наложи да кача няколко килограма.

* * *

Че съм глава на семейството всички в къщи знаят. Навън ме различават само, когато нося шапка.

* * *

Колегата имал ново лице! Търся подходящ случай да му сменя физиономията.

* * *

Търпението ми преля! Само моята чаша е празна.

* * *

За да вляза в образ, се наложи да изляза от себе си.

* * *

Защо не съм мислил преди! Чак днес усетих, като пипнах главата си.

* * *

Нямал съм образ?!? А фасадата кой ми сменя?

Кредитна линия

Източниците ви на средства могат да бъдат в местна и чужда валута. За предпочитане е първо да изхарчите чуждата, местната ви е винаги под ръка.

* * *

Сухото в мен свърши и се опитаха да ме запалят.

* * *

Знам, че това, което давате, е от сърце, но се учудвам, че сте му сложили и цена.

* * *

Знам си сметките. Даже знам и вашите кой ги е правил. За това ви пращам в банката да си ги откриете.

* * *

Изкараха източниците ми на средства повече от средствата, с които живея. За това се обърквам, като попълвам данъчната си декларация.

* * *

Губя вяра, но тая надежда, че ще си върна любовта към парите, които ми откраднаха.

* * *

По жизнен стандарт съм извън него. Затова търся да питам някой, който е в него.

* * *

Левовата равностойност на знанията си превърнах в долари. Сега търся подходящ курс, да ги превърна в евро.

* * *

Доларът ми поскъпна. Нямам пари да ви кажа с колко лева.

* * *

Кога разбрах, че съм разменна монета? Когато близките ми си връщаха борча и не им стигнаха парите.

* * *

Поради недостиг на средства за пиене временно спрях да давам отчет, как си изкарвам хляба.

* * *

Бях се зарекъл, да не си отварям устата безпричинно: Но когато за един изваден зъб ми поискаха 50 лв., не издържах.

* * *

Можех да се продам на добра цена. Но когато се появиха купувачи, поискаха да ме купят — на дребно.

* * *

Заучено положение: сядаш на стола и когато масата е празна.

* * *

Дадох си сметката, защото нямах пари да я платя.

* * *

За цената на изпита по банково дело, всички говореха само в парични знаци.

* * *

Не си правя сметка на парите, защото, след като изкарвам 100 лв., а харча 200 лв. ще се намери някой да пита откъде имам останалите.

* * *

Нямам пари, но имам време. И мога да ви кажа, ако имате пари как за най-кратко време да се разделите с тях.

* * *

Не съм скъп на приказките. Но когато искам да ме чуят, слагам по някоя чужда дума в тях.

* * *

Сметки се правят и без кръчмар, но за изпитото вино само при него се плаща.

* * *

Богат може да не стане всеки човек, но всеки може да прецени, колко му е необходимо за да не е беден.

* * *

Все пак има изход. От няколко дена внимателно наблюдавам входа на банката.

* * *

Изпълнен от голямо желание да печеля на всяка цена, се пробвах да продам и жена си.

* * *

На всеки обяснявам, че времето е пари. Особено на тези, които имат време за кафе, а търсят пари за хляб.

Обосновки

Имам сили, не само да се засиля. Но няма да имам сили да спра, когато вземат да свършват.

* * *

Търпението ми няма граници. Но усещането за граници ме кара да ги нарушавам.

* * *

Кучета ми лаят кервана, защото само аз вървя.

* * *

За какво ми е да се храня, като се самоизяждам.

* * *

Че съм широко скроен се разбира, когато отида на шивач. За две ризи ми взема три метра плат, а накрая излиза една.

* * *

Чак когато ме разведоха, разбрах за кого са искали да ме оженят.

* * *

Часовникът ми работи. Но се чудя, защо само стрелките му мърдат.

* * *

За чуждите грешки съм чувал. За моите, чак когато ми ги покажат.

* * *

Където и да съм, когато съм на път, гледам да съм по средата.

* * *

Чувствах максимална подкрепа, когато слизах по стълбата.

* * *

Да изчаквам е позицията, която обичам да заемам. Затова ме намирате на опашката за хляб.

* * *

Държа се на положение независимо, че съм под средното равнище за страната.

* * *

Допускам, че историята ще продължи и в часа по география.

* * *

Последната дума бе моята. Но преди това жена ми си каза тежката.

* * *

Всички хора са еднакви. Даже, когато се опитват да се правят различни, си приличат.

Мокрото на сухите тренировки

Спуках се от тренировки! Но не можах да избягам от себе си.

* * *

Обичаше да плува в собствени води, но само под чужд флаг.

* * *

Стигнах до върха. И понеже не знаех на кого е, реших първо да го превзема, а после да питам.

* * *

Какъв ще стана като порасна? Нямам представа! В трети клас съм и съм вече 1.80 м.

* * *

Не мисля да бягам зад граница. Но, ако се наложи, ще потренирам.

* * *

Животът ми е борба. Но понеже се боря само със себе си, нямам спомени, а само белези.

* * *

Като се увериха, че мачът е купен, потърсиха запознати със случая, за да установят дали е платен.

* * *

Имах сили да стана, но ми стигнаха наполовина. Затова останах приведен.

* * *

Че петдесет години се боря, разбрах в последната, когато трябваше да излъча победител.

* * *

След сухи тренировки реших да глътна две ракии за кураж.

* * *

Опитът да показвам само себе си ме научи да се излагам постоянно.

* * *

Мисълта, че съм ви близък, не ви дава правото да съкращавате разстоянието между нас.

* * *

Животът си иска своето. А за моето съм готов да посегна на чуждия.

* * *

Думата ми се чува. Но не съм сигурен дали ще я разберат, ако се реша да я взема.

* * *

Исках да мога, но можех, само да искам.

* * *

Лесно се паля, когато ме карат да гася пожар с голи ръце.

* * *

Всичките ми усилия отиваха на вятъра. А исках само да променя посоката му.

* * *

Инерцията е състояние на човека, което се усеща когато свърши.

* * *

Не бягам от отговорност, но не допускам да ме гонят безотговорни.

* * *

Често си мисля за бъдещето. Но като имам спомени само от миналото, бързо се примирявам с настоящето.

* * *

Имам собствено тегло. Но голяма част от него дължа на специалното отношение, което имам към него, ако усетя, че намалява.

* * *

Бързо се движа напред. Защото търся себе си, за да ви кажа колко съм изостанал.

* * *

Имам поглед върху всичко. Но ясно виждам само това, което се крие от мен.

* * *

Съзнавайки, че не трябва да бързам с извода, се наложи да ускоря крачките.

* * *

Не се храня добре. Но си правя изводи за това, след като пийна порядъчно.

* * *

От езиците, които ви демонстрирах, както виждате оригинален е само моят.

* * *

Доста от качествата ми не са мои, но са градени в неподходяща среда. Затова си ги приписвам.

* * *

Имат данни що за човек съм. Но тези, които са им под ръка, доказват само произхода ми.

* * *

В моята природа нищо не се губи, затова не свалям очи от огледалото, докато не кача някой килограм.

* * *

Преди да разбера, че съм си загубил ума, загубих доста време да размишлявам: дали в същност съм го имал.

* * *

Не гоня щастието. Но когато някой го изпусне при нещастен случай, се възползвам.

* * *

В грешките, които допуснах видях и чуждо участие, прикрито под формата на съвети.

* * *

Имам всичко. Но това, което се намира в главата, ми подсказа, че ако искам да запазя всичко, което имам, може да загубя главата си.

Формата на здравната реформа

Ще чакам да оздравеят очите ми, за да видя, какви хапчета ми е изписал докторът за сърцето.

* * *

Предложих на доктора да не ми скъсява дните, а да удължи годините ми. Може каза той, но ще са за сметка на нощите ти.

* * *

Обичаше живота много. Но когато се наложи един ден да се раздели с него, извикаха веднага „Бърза помощ“.

* * *

Докторът се надяваше пациентът да не загуби памет. Нямаше кой да му плати лекарствата, които му даде.

* * *

Човек е човек, когато е на път. Но когато е на път за болницата, нещата могат да се променят.

* * *

Първото нещо, което падна, като се разклати здравето ми, бяха зъбите. И понеже имам перде на очите, не можах да ги открия и си сложих чене.

* * *

От сблъсъка ми се родиха идеи. Понеже лежа в болница казват, че и те могат да са болни.

* * *

Само здравите си пациенти преглеждам. На болните давам лекарства и като оздравеят, да заповядат.

* * *

Докторът ме караше да пия на гладно. А аз пия както ме е учил дядо — само когато ми е жадно.

* * *

Накарах лекаря да удължи живота ми, за да имам време да си изхарча парите. Той ги видя и каза, че ще ми стигнат само за лекарствата.

* * *

Не работя. В момента даже съм в болнични. Не можах да изградя добро мнение за себе си и се разболях.

* * *

Не се уморих да повтарям, че съм болен. От многото повтаряне забравих да питам доктора, от какво.

* * *

Имах проблеми със здравето. И докато ги показвах на доктора, аз му създадох проблеми. Наложи се да му давам първа помощ.

* * *

Ако не бягаме за здраве, да се опитаме поне да го задържим с тичане.

* * *

Примерът му беше толкова заразителен, че се чувствам като болна.

* * *

Всяко търпение си има граници. И това разбрах, когато на границата ми поскаха паспорта.

* * *

Отстъпвам, когато ме настъпят. Но настъпя ли някого, не отстъпвам, докато не разбере, защо го настъпвам.

Родословието на корена

Започна да се говори, от къде е коренът му, когато листата на родословното му дърво взеха да капят.

* * *

Нямам спомени какво съм пил снощи. И за да си припомня, отворих бутилка червено вино.

* * *

Не живея само с примери. Но понякога, като гледам кой ги дава, се възползвам.

* * *

Преди да прочете последната страница на книгата, реши да види откъде започва.

* * *

Исках да съм прав. Но не си заслужаваше да обяснявам защо, след като другите вече бяха заспали.

* * *

Въпреки че имам ръчен часовник, питам винаги колко е часът, когато изтърва влака.

* * *

Обичам живота. Но подозирам, че той повече ме обича, щом още не си е тръгнал от мен.

* * *

Знаех за пътя нагоре. Но наблюдавах внимателно този надолу, когато изпращахме съседа в последния му път.

* * *

В час съм. Но само междучасието ми помага да се съсредоточа върху неговата продължителност.

* * *

Картината на интериора взе да се разводнява, когато сложиха по стените само морски пейзажи.

* * *

Късметът му избяга, независимо че е състезател в спринтовите дисциплини.

* * *

Не правя разлика между хората. Но като гледам, как някои се мъчат на бос крак да изглеждат по-високи им завиждам.

* * *

Казаха ми, да бягам за здраве. Но колко и докъде, чак когато останах без него.

Анализатор

Във всяко правило търся изключение. Дори когато дисквалификацията стана правило на моя живот.

* * *

Забелязал съм, че като кажа нещо не както трябва, но където трябва, го чуват хора, не които трябва и го занасят не там, където трябва.

* * *

Молбата му бе дребна. Искаше два лева. Но я написа на три листа, за да разберат, че си е направил труда да иска.

* * *

Знаех, че съм обратен. Но когато ме попитаха за обратното на острото, се обърках.

* * *

Докато мерих за трети път плата забелязах, че от единия край някой, без да мери, си отрязъл толкова, колкото си иска, а не колкото му трябва.

* * *

Причините да стигна до тук, са много. Но като основна причина изтъквам факта, че няма къде другаде да отида.

* * *

Там, където е текло пак ще тече. Някъде мед. Другаде масло. При някои мед и масло. А при мен капе от счупена керемида.

* * *

Нямам проблеми. Но имам познат, който на всеки и по всяко време може да ги създаде. Стига да поискате.

* * *

Докато плувах в собствени води, видях някой да се дави и вика за помощ. Излязох бързо и се обадих в полицията да го приберат.

* * *

При делението се получи грешка. Докато умножавах, момчето до мен се научило само да събира, без да изважда.

* * *

Редовно си правя сметка на парите, но често се налага да бъркам в портмонето на жена ми.

* * *

Вземат ли да повтарят името ми на висок глас, няма начин да не дойде и фамилията ми.

* * *

Не ми върви, затова пия. Дано ми тръгне по вода.

* * *

Не забравих от къде съм. Но попадайки в съда, се замислих.

* * *

Попитах за пътя на щастието. Хората вдигнаха рамене и ми посочиха пътечката, по която да се върна, ако не го открия.

* * *

Разрешиха ми да пиша. Дадоха ми заглавието и ми казаха от коя книга да преписвам, ако не умея сам.

Персонална преоценка

Държим се всички за един, когато той черпи. И един за всички, когато той не плаща.

* * *

Намерих компромисен вариант: Когато съм пиян до козирката, да си свалям шапката.

* * *

Не ставам за работа. За услуга обаче ставам веднага, ако някой реши да ми услужи с пари.

* * *

Дистанцирам се от всеки. Даже враговете си държа на разстояние, за да са ми винаги на мушка.

* * *

Задържам се на повърхността на водата, защото съм стъпил на главата на този, на който морето му е до колене.

* * *

Не дърпам дявола за опашката, а дърпам съседа да я хване.

* * *

Колко далеч бях от горчивата истина и колко близо до човека, който се опита да ми я поднесе с кафето.

* * *

Белезите по главата ми от борбата с живота започнаха да изчезват, след като се появиха следите от борбата в съзнанието ми.

* * *

Положението ми взе да се влошава. След като се затворих в себе си, установих, че съм превъртял и ключа на входната врата.

* * *

По обясними причини пиша кратко. Не виждам и не чувам добре. А понеже и заеквам, не разбирам, какво говоря.

(Не)състоятелност

Нямах намерение да почивам, но се наложи. Като починах, разбрах, че нямам намерение и да работя, ако не се наложи.

* * *

С моето куче не само сме добри приятели, а направо братя. Живее при моите условия, а аз се храня като куче.

* * *

Отчитайки сравнително нисък ръст на теглото си, забравих за килограмите, които трябваше да кача, за да го постигна.

* * *

Подтискайки жаждата си за живот, слушам приятелите, които ме съветват да не се наливам всеки ден.

* * *

Затворен в себе си, често се питам, какво ли ще стане, ако реша да се заключа в стаята с друг като мен.

* * *

Преценявайки оценката, която ми дадоха разбрах, че нямам много време за самооценка.

* * *

Грешките, които допуснах, можеха да се увеличат с още една, ако бях пропуснал възможността да ги проверявам една по една.

* * *

Пораснах само за един ден, като разбрах, колко съм малък на ръст за годините си.

* * *

Понеже меря времето в пари, половин час вече търся в една пачка, къде се губи един лев.

* * *

За да опозная себе си по-пълно, се запознах и с материалите, писани навремето за мен самия, от мен лично.

* * *

Изкупувайки чужди грехове, много внимавах за тези, които ми приписваха.

* * *

Трупайки знания в големи количества, загубих памет, къде точно съм съхранил любовта си към тях.

* * *

Нищо не ми остана, освен да се преборя и със себе си. Не исках да ми тежи на съвестта, че не съм опитал.

* * *

Има събития, в които ставаш център на внимание. По простата причина, че си бил само страничен наблюдател.

* * *

Събирам кураж да пиша за себе си. Но още не съм подбрал изразни средства, с които искам да се охарактеризирам.

* * *

Не чувам вече вътрешния си глас. Защото не си запушвам ушите, когато някой вземе да ми крещи.

* * *

Гледам на себе не само като на човек, който може да си прави сметката. Но и като на човек, който може да я попълва, ако му я изпразнят.

* * *

Правя две грешки: Като пиша, се опитвам да чета. Като спра да чета, не мога да продължа да пиша.

* * *

Повтарям си на глас старите грешки. Понеже не чух последната, се наложи да повторя всичките.

* * *

Не ми трябваше време да оценя това, което щеше да се случи с мен, ако тихо на ухо, не чух това, което щях да кажа.

Рефлексия

Грешно тълкувате думите ми. Не ви казах да си гледате работата, а да работите.

* * *

Ако трябва да бъда честен, не си затварям очите, като гледам истината в очите, а само си слагам тъмни очила.

* * *

Движа се по план. Но не по моя. А по разписанието на градския транспорт.

* * *

Не си коригирах гледната точка. Коригирах си само зрението, за да виждам по добре.

* * *

Взели сте крайно решение! Сложете го в началото на коридора, за да не ме питат постоянно хората: това, последното ли е?

* * *

Преименувах се. Само и само да запазя фамилията.

* * *

Очертават се два пътя. Или да хвана гората, или да чакам да я изсекат и да остана да живея сред пънове.

* * *

По различно време почнахме училище, но по едно и също го завършихме. Защото, докато той повтаряше всеки клас, аз оставах да го чакам.

* * *

Изтъкан съм от нерви. Само здравината им ме притеснява, когата се обтегнат до скъсване.

* * *

Под напрежение съм. Включих котлона и се чудя, какво да сложа в тигана.

* * *

Противен, до доказване на противното.

* * *

Като потъващ кораб — сигурен, че ще стигне дъното.

* * *

Търсен, като развален лев, само за връщане.

* * *

Оглеждащ се, като митничар в безмитна зона, за колега.

* * *

Като даващ надежда, скрит зад голи обещания.

* * *

Различен на ръст, в зависимост от положението, което заема.

* * *

Гледан, като на обратната страна на медала, само от любопитство.

* * *

Долен, от горе до долу.

* * *

Като прототип на долен тип.

Белегът на характера

Няколко пъти ме питаха за името, за да разберат на кого съм момче, след като разбраха, че нямам родители.

* * *

Произхождам от бедно семейство. Като поотрасна дъщеря ми разбра и ме помоли: или да го сменим, или тя щяла да си смени фамилията.

* * *

На кръстопът съм: Да продължа ли земния си път, на който не виждам края, или да започна извънземния си, на който не виждам началото.

* * *

По две причини не почвам нов живот. Нямам пари за новия, а и в стария имам сметки за уреждане.

* * *

Извадих късмет: Докато пробвах новите си обувки, някой ми задигна старите.

* * *

Тръгнах от нула. Сега пак съм на нула. Но докарах и други, които бяха единици — на нула. Да видят, какво е да тръгнеш от нула.

* * *

Да не ставаш проводник, освен в изолиран случай, когато търсиш ток.

* * *

Придържам се строго към истината, ако съм решил твърдо да я заобикалям.

* * *

Задължително мисля, ако няма какво повече да покажа.

* * *

Всеки си търси правата, защото само задълженията му напомнят, къде са.

* * *

Ключов проблем: Държа връзка ключове, а не мога да намеря брава за тях.

* * *

Хванаха ме на два пъти да пия от бутилката. Веднъж даже съм заспал с нея в ръка: И оттогава, се пристрастих към чашката.

* * *

Тръгнах по твоя път, защото по моя имаше само насрещно движение.

* * *

Задължително питам, докъде мога да стигна, ако съм решил да отида до края.

Обоснованост

Не намерих решение на въпроса, но намерих отговора и го преписах.

* * *

Следите му бяха непознати. Наложи се да ги изтрие и да направи нови.

* * *

За да остана верен на себе си, се наложи да покажа на едно животно какво е да те правят на едър рогат добитък.

* * *

Чакам слънцето да изгрее, за да видя къде има дебела сянка.

* * *

Лесно запален пожар трудно се поддържа с подръчни материали.

* * *

Като учител по математика показвах знанията си пред учениците, а вкъщи моя син ме учи как се правят сметки без кръчмар.

* * *

Бях толкова навътре в нещата, че се наложи внимателно да ги вадя, едно по едно, за да ги видя.

* * *

Взаимоотношенията ни могат да се задълбочат, но ние трябва да останем на повърхността.

* * *

За да продължа в същия дух, я накарах само да смени позата.

* * *

Не го задължиха да мълчи. Но като му сложиха кокала в устата, го принудиха.

* * *

Наруших мълчанието, като накарах други да говорят за мен.

* * *

С желание всичко се постига. Даже да спреш нещо, което друг е започнал.

* * *

Може да губиш пари, като пиеш, но печелиш доверието на тези, които черпиш.

* * *

Решаваща може да се окаже всяка минута, ако разберат, че ти се губят цели часове от работния ден.

* * *

Очаквах този въпрос, но не очаквах, че ще ми го зададе човекът, който готви отговора вече втори месец.

* * *

Безплатният обяд включваше и платено обучение по приготвяне на менюто.

* * *

За да продължа в същия, дух ми помогна обстоятелството, че и другите мислеха като мен, а вършеха, каквото им кажат.

Заключение

Властта не е вечно изкуство, но иска постоянни зрители.

* * *

По едно си приличаме ние българите: че имаме мнение по всеки въпрос и съмнение по всеки отговор.

* * *

Имаме различен стандарт на живота и стандартна оценка за различията.

* * *

За разстоянията между хората съдим от дистанцията на времето.

* * *

Да помним историята си, за да не ни карат да учим географията на съседните народи.

* * *

Завършиш ли философия, завърши и математика, за да разбереш колко е вярна.

* * *

Най-близо до истината се оказва само този, който, преди да се реши да я покаже, се опита да я заобиколи.

* * *

Българска традиция: Да посрещаме гостите с хляб и сол, а те да ни изпращат само целувки.

* * *

Не приличам много на себе си. Но имам смелостта да си го призная.

* * *

Покажи кой ти е приятел и ще ти кажа на каква цена си го спечелил.

* * *

Не станах ортак с дявола, но го писах за гарант, когато теглих заем.

* * *

Нищо човешко не ми е чуждо. Даже мога да се увълча, ако някой ми се озъби.

* * *

Желанието да дадеш нещо от себе си, не изключва нежеланието да го притежаваш.

* * *

При запознанство си казвам само фамилията, разчитайки, че името ми е известно.

* * *

Признавам: Написах романа за живота си по разкази на очевидци.

* * *

Потвърди се правилото, че за изключенията спираме да говорим, когато станат правила.

* * *

Имам съществени претенции към себе си. И смятам да ги предявя, като му дойде времето.

* * *

От всички сделки, които съм сключил през живота си, с най-продължителен ефект, но на най-ниска цена, се оказа сделката със самия мен.

* * *

Знам си цената. И много се ядосвам, когато някой ми я сложи, без да ме е питал дори.

* * *

Времето не е наше. А изгледи да го променим са метеорологически неблагоприятни.

* * *

Имам вяра в утрешния ден. Търся спонсори да я засиля.

* * *

Истината за живота е една. Различни са само гледните точки.

* * *

Характерен белег на нашата икономика е, че има политическа воля да тръгне напред, но няма човешки ресурс, да я подкара отзад.

* * *

Докато пишех заключението, някой ми взел извода и сега се налага да си правя друг.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.